དོན་དངོས་དང་མི་མཐུན་ཚེ་སྔོན་གྱི་ཡིག་ཚང་རྙིང་པ་དང་མཁས་པ་ཆེན་པོའི་བཞེད་སྟངས་ཡིན་ཡང་རྗེས་ཟློས་སུ་མ་སོང་བར་རང་ཉིད་ཀྱི་ལྟ་ཚུལ་བཞག་པ་དང་།བདེན་ལུགས་ཡོད་ན་གཞན་རིགས་ཀྱི་དཔྱད་གཞིའི་ཡིག་རིགས་ཀྱང་དཔྱད་པ་དང་བཅས་བེད་སྤྱད་ཡོད་པ་ཡང་དེབ་ཐེར་འདིའི་ཡོན་ཏན་གྱི་ཆ་གཅིག་ཏུ་སེམས།དཔེར་ན་སྔོན་གྱི་ལོ་རྒྱུས་མང་ཤས་སུ་རྒྱ་བཟའ་ཕྱི་མ་ཁྲི་ལྡེ་གཙུག་བཙན་གྱི་སྲས་ལ་བག་མར་བླངས་པར་བརྗོད་མོད།དེབ་ཐེར་འདིའི་རྩོམ་པ་པོས་ཏུན་ཧོང་གི་ཡི་གེ་དང་།རྒྱའི་ཐང་གི་ལོ་རྒྱུས་རྙིང་མ།རྡོ་རིང་ཡི་གེ་གསུམ་ལ་གཞིགས་ནས་དེ་ནོར་ཡོད་ཚུལ་དང་།དེ་ནི་ཐང་བྷོད་དབང་སྒྱུར་གྲལ་རིམ་ལ་མཚོན་ན་ཆབ་སྲིད་ཀྱི་ཐབས་ལམ་ཞིག་ཏུ་ངེས་ཤིང་།བོད་རྒྱའི་མི་རིགས་གཉིས་ཀྱི་ཆ་ནས་བཤད་ན་མཛའ་འབྲེལ་མཐུད་པ་ཡིན་ནོ།།ཞེས་དེ་ལྟར་འབྲི་བའི་དགོས་པ་གང་ཡིན་ཚིག་གཅིག་གིས་བསྟན་ཡོད།དེ་བཞིན་ཁྲི་སྲོང་ལྡེ་བཙན་ཀོང་ཇོ་ཕྱི་མའི་སྲས་ཡིན་པར་བརྗོད་པའི་བཤད་སྟངས་རྙིང་པ་དང་།དར་མ་འུ་དུམ་བཙན་གྱི་སྐོར།ཇོ་བོ་རྗེ་བོད་དུ་ཕེབས་དགོས་དོན་སོགས་ཀྱང་སྔ་མའི་བཤད་སྟངས་དག་གི་རྗེས་སུ་ཅི་མ་ཡིན་ལ་མ་ཞུགས་པར་དཔྱད་པ་དོན་དང་ལྡན་པ་བཏང་ཡོད།